Van Zyl straks die beste van die res | Netwerk24
Met Graeme Smith wat homself vandeesweek van die wedloop om die pos as Krieket Suid-Afrika (KSA) se direkteur van krieket onttrek het, bly daar drie kandidate oor.
KSA het glo onderhoude gevoer met Smith, Hussein Manack, Dave Nosworthy en Corrie van Zyl om hierdie pos voltyds te beklee.
Sedert KSA ná die Wêreldbekertoernooi sy nuwe bestuurstruktuur – bestaande uit 'n Protea-spandirekteur wat aan die direkteur van krieket rapporteer, wat op sy beurt aan die uitvoerende hoof, Thabang Moroe, verslag doen – aangekondig het, het Van Zyl die pos deeltyds beklee. Van Zyl is egter aan die einde van Oktober saam met twee ander senior KSA-amptenare, Naasei Appiah en Clive Eksteen, geskors hangende 'n ondersoek na beweerde pligsversuim rakende 'n beeldregtekwessie van 2018 se Mzansi-superliga.
Die spelersvereniging Saca het daarna gesê Van Zyl het niks met dié kwessie te doen gehad nie. Moroe het ook gesê dit sal nie teen Van Zyl gehou word wanneer kandidate oorweeg word nie. Ingeligtes glo Van Zyl (58), wat in 1992 twee eendagwedstryde vir die Proteas gespeel het, is straks die beste
kandidaat vir die pos noudat Smith hom onttrek het. Hy het ondervinding in bestuur op die hoogste vlak en het die Proteas al in 'n waarnemende hoedanigheid afgerig.
Manack (51) is ook 'n oud- eersterangse speler en 'n voormalige nasionale keurder. Hy doen ook as televisie- en radio-kommentator diens. Hy het ook op Gauteng se raad gedien.
Ook Nosworthy (51) het eersterangse krieket gespeel. Hy het voorheen die Titans, die SA o.19-span en SA A-span afgerig. Hy was ook by die nasionale akademie betrokke. –